Úradný vestník L 252 , 20/09/2002 S. 0037 - 0039



Rozhodnutie Komisie z 19. septembra 2002 o dočasných mimoriadnych fytosanitárnych opatreniach na zabránenie zavedeniu a šíreniu Phytophthora ramorum Werres, De Cock a Man int Veld sp. nov. v rámci územia spoločenstva (oznámené pod číslom dokumentu C(2002) 3380) (2002/757/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 2000/29/ES z 8. mája 2000 o ochranných opatreniach proti zavedeniu škodlivých organizmov na rastliny alebo rastlinné produkty do spoločenstva a proti ich šíreniu v rámci spoločenstva [1], naposledy zmenenú a doplnenú smernicou Komisie 2002/36/ES [2], najmä na jej článok 16 ods. 3, tretiu vetu, keďže: (1) Ak členský štát usúdi, že existuje nebezpečenstvo zavedenia alebo šírenia škodlivého organizmu na jeho územie, ktorý nie je uvedený v prílohe I alebo II k smernici 2000/29/ES, môže dočasne prijať akékoľvek dodatočné opatrenia potrebné na svoju ochranu pred týmto nebezpečenstvom. (2) Spojené kráľovstvo informovalo ostatné členské štáty a Komisiu 29. apríla 2002 o vypuknutiach Phytophthora ramorum Werres, De Cock a Man int Veld sp. nov. (ďalej uvedená ako: "škodlivý organizmus") na svojom území a 13. mája 2002 prijalo dodatočné opatrenia na zabránenie zavedeniu a rozširovaniu škodlivého organizmu do spoločenstva. Holandsko a Nemecko tiež oznámili 29. apríla 2002 vypuknutie organizmu na ich patričných územiach. (3) Škodlivý organizmus sa v súčasnosti neuvádza v prílohe I alebo II k smernici 2000/29/ES. Predbežná analýza nebezpečenstva škodcu založená na dostupných vedeckých informáciách však ukázala, že škodlivý organizmus a jeho škodlivé účinky by sa mohli stať výrazným fytosanitárnym znepokojením pre spoločenstvo, najmä neeurópske izolované kmene prítomné iba v Spojených štátoch amerických pre duby v spoločenstve a európske izolované kmene pre okrasné rastliny ako Rhododendron spp. a Viburnum spp. Príslušné organizácie v členských štátoch boli požiadané, aby pokračovali vo vedeckej práci kvôli nebezpečenstvu neeurópskych izolovaných kmeňov pre duby v spoločenstve, epidemiológii škodlivého organizmu a možných hostiteľských rastlinách. (4) Je preto nevyhnutné prijať predbežné mimoriadne fytosanitárne opatrenia proti zavedeniu a rozširovaniu škodlivého organizmu do spoločenstva. (5) Tieto opatrenia by sa mali uplatňovať na zavedenie alebo rozširovanie škodlivého organizmu, pestovanie a premiestňovanie známych hostiteľských rastlín škodlivého organizmu v rámci spoločenstva, kontrolu škodlivého organizmu a na širší prieskum prítomnosti alebo trvalej neprítomnosti škodlivého organizmu v členských štátoch. Nie je však potrebné uplatňovať takéto opatrenia na rastliny Rhododendron simsii Planch, okrem plodov a osiva, pretože dostupné informácie naznačujú, že tieto rastliny nie sú napádané škodlivým organizmom. (6) Výsledky vyššie uvedených opatrení sa budú pravidelne vyhodnocovať v rokoch 2002 a 2003, najmä na základe informácií poskytnutých členskými štátmi. Zvážia sa možné následné opatrenia vzhľadom na výsledky tohto vyhodnotenia a vedecké stanovisko doručené členskými štátmi. (7) Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Na účely tohto rozhodnutia: 1. "škodlivý organizmus" znamená Phytophthora ramorum Werres, De Cock a Man int Veld sp. nov.; 2. "náchylné rastliny" znamenajú rastliny, okrem plodov a osiva, Acer macrophyllum Pursh., Aesculus californica Nutt., Arbutus menziesii Pursch., Arctostaphylos spp. Adans, Heteromeles arbutifolia (Lindley) M. Roemer, Lithocarpus densiflorus (H et A), Lonicera hispidula (Dougl.), Quercus spp. L., Rhamnus californica (Esch), Rhododendron spp. L., okrem Rhododendron simsii Planch., Umbellularia californica (Pursch.), Vaccinium ovatum (Hook et Arn) Nutt. a Viburnum spp. L.; 3. "náchylné drevo" znamená drevo Acer macrophyllum Pursh., Aesculus californica Nutt., Lithocarpus densiflorus (H a A) a Quercus L.; 4. "náchylná kôra" znamená izolovanú kôru Acer macrophyllum Pursh., Aesculus californica Nutt., Lithocarpus densiflorus (H a A) a Quercus L. Článok 2 Zavedenie do spoločenstva a rozširovanie v rámci spoločenstva európskych alebo neeurópskych izolovaných kmeňov škodlivého organizmu sa zakazuje. Článok 3 1. Náchylné rastliny a náchylné drevo sa môžu doviezť na územie spoločenstva, iba ak spĺňajú mimoriadne fytosanitárne opatrenia ustanovené v bodoch 1a a 2 prílohy k tomuto rozhodnutiu a ak sa kontrolujú pri vstupe do spoločenstva na prítomnosť neeurópskych izolovaných kmeňov škodlivého organizmu v súlade s článkom 13 ods. 1 písm. a) smernice 2000/29/ES a počas kontroly sú bez výskytu škodlivého organizmu. 2. Ustanovenia špecifikované v bodoch 1a a 2 prílohy k tomuto rozhodnutiu sa uplatňujú iba na náchylné rastliny alebo náchylné drevo pochádzajúce zo Spojených štátov amerických, určené pre spoločenstvo a odoslané po 1. novembri 2002 vrátane. 3. Opatrenia ustanovené v časti A sekcie I(3) prílohy IV, ktoré sa týkajú dreva Quercus L., vrátane dreva, ktoré si nezachovalo prirodzene oblý povrch, pochádzajúceho zo Spojených štátov amerických, sa neuplatňujú na náchylné drevo Quercus L., ktoré spĺňa požiadavky bodu 2 b) prílohy k tomuto rozhodnutiu. 4. Kedže od 1. novembra 2002 sa môžu rastliny Rhododendron spp. okrem Rhododendron simsii Planch a Viburnum spp., okrem plodov a osiva, pochádzajúce z tretích krajín okrem Spojených štátov amerických, dovážané do spoločenstva, premiestňovať v spoločenstve, iba ak sú sprevádzané rastlinným pasom pripraveným a vydaným v súlade so smernicou Komisie 92/105/EHS [3]. Článok 4 Náchylnej kôre pôvodom zo Spojených štátov amerických sa vstup do spoločenstva nepovolí. Článok 5 Kedže od 1. novembra 2002 sa nesmú rastliny Rhododendron spp. okrem Rhododendron simsii Planch. a Viburnum spp., okrem plodov a osiva, pôvodom zo spoločenstva, premiestňovať z ich miesta pestovania, pokiaľ nespĺňajú podmienky ustanovené v bode 3 prílohy k tomuto rozhodnutiu. Pestovatelia týchto rastlín sa musia registrovať v súlade s ustanoveniami smernice Rady 92/90/EHS [4]. Článok 6 1. Členské štáty vedú úradné prieskumy škodlivého organizmu na svojom území, aby sa určilo, či existuje dôkaz o napadnutí škodlivým organizmom. 2. Bez toho, aby boli dotknuté ustanovenia článku 16 ods. 1 smernice 2000/29/ES, výsledky týchto prieskumov ustanovených v piatom odseku sa oznámia Komisii a ostatným členským štátom do 1. novembra 2003. Článok 7 Členské štáty upravia najneskôr do 31. októbra 2002 opatrenia, ktoré prijali s cieľom svojej ochrany proti zavedeniu a rozširovaniu škodlivého organizmu takým spôsobom, aby opatrenia dosiahli zhodu s týmto rozhodnutím a bezodkladne o tom informujú Komisiu. Článok 8 Toto rozhodnutie sa opätovne preskúma najneskôr do 31. decembra 2003. Článok 9 Toto rozhodnutie je adresované členským štátom. V Bruseli 19. septembra 2002 Za Komisiu David Byrne člen Komisie [1] Ú. v. ES L 169, 10.7.2000, s. 1. [2] Ú. v. ES L 116, 3.5.2002, s. 16. [3] Ú. v. ES L 4, 8.1.1993, s. 22. [4] Ú. v. ES L 344, 26.11.1992, s. 38. -------------------------------------------------- PRÍLOHA 1a. Bez toho, aby boli dotknuté ustanovenia prílohy III časti A(2) a prílohy IV časti A(1) (11.1) (39) a (40) smernice 2000/29/ES, náchylné rastliny pochádzajúce zo Spojených štátov amerických sa musia sprevádzať osvedčením uvedeným v článku 7 alebo 8 smernice 2000/29/ES, ktoré: a) udáva, že pochádzajú z oblastí bez výskytu neeurópskych izolovaných kmeňov škodlivého organizmu. Meno oblasti sa uvedie v osvedčení v kolónke "miesto pôvodu" alebo b) sa vydá po úradnom overení, že v mieste pestovania sa počas úradných kontrol rastlín vrátane laboratórneho testovania akýchkoľvek podozrivých príznakov, vykonávaných od začiatku posledného úplného vegetačného obdobia, nepozorovali na žiadnej náchylnej rastline žiadne príznaky neeurópskych izolovaných kmeňov škodlivého organizmu. Ďalej sa osvedčenie môže vydať, iba ak sa odobrali pred odoslaním reprezentatívne vzorky rastlín a kontrolou sa v nich nezistil výskyt neeurópskych izolovaných kmeňov škodlivého organizmu. Posledné sa musí uviesť v osvedčení v kolónke "dodatočné vyhlásenie" ako "bez výskytu neeurópskych izolovaných kmeňov Phytophthora ramorum Werres, De Cock a Man in t Veld sp. nov". 1b. Dovezené náchylné rastliny uvedené v bode 1a sa môžu premiestňovať v rámci spoločenstva, iba ak sú sprevádzané rastlinným pasom pripraveným a vydaným v súlade s ustanoveniami smernice 92/105/EHS, potvrdzujúcim kontroly uvedené v článku 3 ods. 1. 2. Náchylné drevo pochádzajúce zo Spojených štátov amerických sa môže dovážať do spoločenstva, iba ak je sprevádzané osvedčením uvedeným v článku 7 alebo 8 smernice 2000/29/ES, ktoré: a) vyhlasuje, že drevo pochádza z oblastí bez výskytu neeurópskych izolovaných kmeňov škodlivého organizmu. Názov oblasti sa musí uviesť v osvedčení v kolónke "miesto pôvodu" alebo b) sa vydalo po úradnom overení, že drevo sa odkôrnilo a že: i) bolo zhranované tak, aby sa úplne odstránil oblý povrch alebo ii) podiel vody v dreve nepresahuje 20 % vyjadrených ako percento sušiny alebo iii) drevo sa dezinfikovalo horúcim vzduchom alebo horúcou vodou alebo c) v prípade píleného dreva so zvyšnou kôrou alebo bez, ak je dôkaz značky "Kiln-dried", "KD" alebo inej medzinárodne uznávanej značky, ktorá sa vyznačila na drevo alebo jeho obal v súlade s aktuálnym obchodným použitím, zrejmé, že drevo podstúpilo sušenie typu "kiln-drying" na menej než 20 % obsahu vlhkosti, vyjadrené ako percento suchej hmoty v čase spracovania, dosiahnuté vhodným časom a teplotným režimom. 3. Rastliny Rhododendron spp., okrem Rhododendron simsii Planch. a Viburnum spp., okrem plodov a osiva, pôvodom zo spoločenstva sa môžu premiestňovať z miesta pestovania, iba ak sú sprevádzané rastlinným pasom uvedeným v bode 1 tejto prílohy a: a) pochádzajú z oblastí bez výskytu európskych izolovaných kmeňov škodlivého organizmu alebo b) v mieste pestovania sa nepozorovali na vyššie uvedených rastlinách od začiatku posledného úplného vegetačného obdobia, počas úradných kontrol vrátane laboratórneho testovania, vykonaných aspoň raz vo vhodnom období, keď sú rastliny v období aktívneho rastu, žiadne príznaky európskych izolovaných kmeňov škodlivého organizmu alebo c) v prípadoch, ak sa na vyššie uvedených rastlinách v mieste pestovania zistia príznaky európskych izolovaných kmeňov škodlivého organizmu, vykonajú sa vhodné postupy zamerané na vyhubenie škodlivého organizmu, pozostávajúce aspoň zo zničenia napadnutých rastlín a všetkých náchylných rastlín v okruhu 2 m od napadnutých rastlín a - zadržania všetkých náchylných rastlín v okruhu 10 m od napadnutých rastlín a akýchkoľvek zostávajúcich rastlín z napadnutého pozemku v mieste pestovania a dodatočne sa vykoná kontrola aspoň dvakrát počas troch mesiacov od tohto zistenia, keď sú rastliny v období aktívneho rastu, a počas týchto kontrol sa nesmie zistiť výskyt škodlivého organizmu, - všetky ostatné náchylné rastliny sa na základe tohto zistenia často opätovne kontrolujú v mieste pestovania a nesmie sa zistiť výskyt škodlivého organizmu počas týchto kontrol. --------------------------------------------------